  Майя Бывальцева Удмуртиын вордскем гимнаст Давид Белявский Рио-де-Жанейроын Олимпиадаын бурысъёс вылын ӵошатсконын бронза медаль утӥз. Спортсменлэн та кыкетӥ данъетэз ни. Азьвылгес азвесь медаль басьтӥз Россилэн командаеныз ӵош. «Российский стадион» порталлы интервьюаз Белявский вераз, вуоно Олимпи шудонъёслы дасяськыны малпа шуыса. Соос 2020-тӥ арын Токиоын ортчозы. «Бен. Но батарейкаосты воштоно», — вераз спортсмен. Кудӥз медалез со понна дуногес юанлы, Белявский вераз — кыкетӥез (азвесь медаль — ред.). «Но со дуногес кортлэсь шуыса ӧвӧл. Командаын тон аслэсьтыд но, мукет пиослэсь но малпанъёссэс быдэстыны юрттӥськод». Бурысъёс вылын ӵошатсконын Белявский кӧня ке гинэ келяз США-ысь Данелл Лейвлы, кудӥз кыкетӥ инты басьтӥз (15,783 но 15,900 балл люказы). Зарни медалез утӥз Украинаысь гимнаст Олег Верняев (16, 041 балл). Гимнастъёслэн вожвылъяськонъёссы та Олимпиадаын йылпумъяськизы. Бразилиын ортчись Олимпиадаын 11 нунал ӵоже Россилэн сборноез 4-тӥ интыын. Кунысьтымы спортсменъёс 38 медаль басьтӥзы ни — 12 зарни, 12 азвесь но 14 бронза. Рио-де-Жанейроын Шудонъёс йылпумъяськозы 21-тӥ гудырикошконэ. Тегъёс: Спорт Олимпиада ДавидБелявский Удмуртия Бразилия Вотка Рио-де-Жанейро  